પાટનગરની શૈક્ષણિક હબ તરીકે ગણતરી થઇ રહી છે. પરંતુ આ શૈક્ષણિક હબના બિરૂદને ડટ્ટો લાગે તેવી પ્રવૃત્તિ પણ છેલ્લા કેટલાક સમયથી ફુલીફાલી છે. પ્રાપ્ત વિગતો મુજબ, અહિના કેટલીક શૈક્ષણિક સંસ્થાઓ નજીક માદક પદાર્થોનુ વેચાણ થઇ રહ્યુ છે. આ મામલો સ્થાનિક લોકોમાં તો ઘણા સમયથી ચર્ચાઇ રહ્યો છે. પરંતુ હવે, પોલીસે પણ આ મામલે ગંભીરતા દાખવી છે અને ખાનગી ડ્રેસમાં પોલીસ જવાનોને વોચમાં ગોઠવ્યા છે. જોકે, આ પ્રવૃત્તિ છેલ્લા પાંચેક વર્ષથી શરૂ હોવાનું વિદ્યાર્થીવર્તુળ સાથે જોડાયેલા આગેવાનો જણાવી રહ્યા છે. વિદ્યાર્થીઓને માદક પદાર્થો તેમની હોસ્ટેલના રૂમ સુધી પહોંચાડવા સુધીનું નેટવર્ક કાર્યરત છે. સુત્રોના જણાવ્યા પ્રમાણે આ નેટવર્ક અમદાવાદથી ઓપરેટ થઇ રહ્યુ છે. માત્ર માદકપદાર્થો જ નહી પરંતુ દારૂની બોટલોની પણ હોમ ડીલીવરી થઇ રહી છે.